钦定古今图书集成/理学汇编/经籍典/第138卷 > 《汉韩婴诗外传二》 > 《板四》
## 钦定古今图书集成/理学汇编/经籍典/第138卷 > 《汉韩婴诗外传二》 > 《板四》

“天设其高而日月成明，地设其厚而山陵成名，上设
其道而百事得序。”自周室坏以来，王道废而不起，礼
义绝而不继。秦之时，非礼义，弃《书》《诗》，略古昔，大灭圣
道，专为苟妄，以贪利为俗，以告猎为化，而天下大乱。
于是兵作而大起，暴露居外，而民以侵渔遏夺相攘
为服习，离圣王光烈之日久远，未尝见仁义之道，被
“礼乐之风。是以嚚顽无礼而肃敬日损，凌迟以威武
相摄，妄为佞人，不避患祸，此其所以难治也。人有六
情，目欲视好色，耳欲听宫商，鼻欲嗅芬香，口欲嗜甘
旨，其身体四肢欲安而不作，衣欲被文绣而轻煖，此
六者，民之六情也。失之则乱，从之则穆。”故圣王之教
其民矣，必因其情而节之以礼，必从其欲，而制之以
义，义简而备，礼易而法，去情不远，故民之从命也速。
孔子知道之易行，曰：“《诗》云：‘诱民孔易’。”非虚辞也。